Dlamini-Zuma hof toe gesleep oor entstofplanNkosazana Dlamini-Zuma. Foto: @SAgovnews/Twitter Dr. Nkosazana Dlamini-Zuma, minister van samewerkende regering en tradisionele sake, het nie gereageer op die organisasies AfriForum en Solidariteit se aanmaning om antwoorde rakende die regering se implementeringsplan vir die Covid-19-entstof te verskaf nie. Maroela Media het vroeër berig die minister het presies ’n week gehad om meer duidelikheid te verskaf oor die vraag of die private sektor hul eie entstowwe sal mag bekom en versprei. Die organisasies sê hulle gaan dus voort met die voorbereiding van hofstukke teen Dlamini-Zuma oor die regering se implementeringsplan vir die entstof aangesien dit neerkom op ŉ nasionalisering van die verspreiding en toediening van die entstof. “Daar is tans geen duidelikheid oor die ontvouing van die regering se sogenaamde entstofplan nie. Dit is ook nie duidelik waarom Dlamini-Zuma en die minister van gesondheid, dr. Zweli Mkhize, die bevoegdheid het om te weier dat enigiemand anders as die staat entstowwe mag aanskaf nie,” sê Connie Mulder, hoof van die Solidariteit Navorsingsinstituut. Mulder meen dit is jammer dat die ministers hulself nie verwerdig het om antwoorde oor die uitreiking van die entstof te verskaf nie aangesien Solidariteit en AfriForum nou gedwing word om die saak in die hof te voer. “Niemand voer aan dat die regering nie ook betrokke kan wees by die proses nie, maar daar is absoluut geen rede waarom hulle die enigste instelling moet wees wat daarby betrokke is nie. Spoed is nou van deurslaggewende belang in ŉ proses wat reeds hopeloos te lank vertraag is. Ons het nou soveel organisasies, instellings en sektore as moontlik nodig wat by die aanskaf en verspreiding van die entstof betrokke is,” sê Mulder. AfriForum sê op sy beurt Dlamini-Zuma het meer as genoeg tyd gehad om antwoorde oor die regering se implementeringsplan met betrekking tot die entstof aan die twee organisasies te verskaf. “Die regering se verswyging van inligting bewys net verder waarom hy nie vertrou kan word met ŉ monopolie met betrekking tot die aankoop en verspreiding van Covid-19-entstowwe nie,” sê Ernst van Zyl, veldtogbeampte vir strategie en inhoud by AfriForum. “ŉ Regering wat nie eens daartoe in staat is om basiese deursigtigheid oor sake van hierdie erns aan die dag te lê nie, kan nie die voordeel van die twyfel gegun word nie.” Mulder meen dit is absolute wensdenkery van die regering om die entstofprogram alleen aan te pak. “Die regering is duidelik vasbeslote om te misluk en ons kan dit nie keer nie. Wat ons wel moet doen, is om te keer dat hulle ander belet om te slaag.”